Kirvesmies
Mä heilutan kirvesvartta
 Pari markkaa päivässä saan,
 Ja karvasta puheenpartta
 Työnjohtaja käyttävi vaan.

 Ja vaimo ja lapsia kuusi
 Ne kotona värjöttää,
 Kun alkaa kuukaus’ uusi
 Eikä vuokrahan penniä jää.

 Ja kenkiä, ryysyjä hiukan
 Ne pienoset tarvitsee. –
 Me taitamme leivän niukan
 Ja vaimoni rukoilee.

 Mä näin hänen hiljaisna illoin
 Ja hellänä aamuisin
 Olen säälistä sortua silloin,
 Kun puutteess’ on armahin.

 Mut’ päivällä kirvesrautaa
 Taas heilutan ennellään,
 Ja mieleni mustaa hautaa
 Yhä jään minä miettimään.

Hilja Liinamaa.

Lähde: Naisten lehti. 1902. Viipurin kaupungin ja Talikkalan työväenyhdistykten naisosastot.

Hilja Pärssinen
Runot